Hefur þyngdarkrafturinn verið mældur nákvæmlega á Íslandi ? Já , styrkur þyndarsviðsins hefur verið mældur mjög nákvæmlega á mörgum stöðum á Íslandi , með mælitækjum sem nefnast þyngdarmælar og eru nokkurs konar óstöðugir pendúlar . Fyrstu stóru syrpurnar af slíkum mælingum hérlendis voru gerðar upp úr 1950 . Franskur vísindaleiðangur reið á vaðið en Trausti Einarsson prófessor við verkfræðideild Háskóla Íslands kom í kjölfarið . Styrkur þyngdarsviðsins er gefinn upp sem fallhröðun hlutar í tómarúmi . Hún er á milli um það bil 9,78 og 9,82 m / sek / sek alls staðar við yfirborð jarðar . Hröðunin 9,8 m / sek / sek merkir að hlutur breytir hraða sínum um 9,8 m / sek á hverri sekúndu . Þyngdarhröðun er breytileg eftir hnattstöðu . Þyngdarhröðunin , eða hröðun í frjálsu falli undir áhrifum þyngdarkrafts , er breytileg eftir hnattstöðu og hæð mælistaðar yfir sjó . Talsvert af breytileikanum í mældri fallhröðun vegna hnattstöðu stafar beint af snúningi jarðar því að hluti þyngdarkraftsins fer í það að gefa hlutum við yfirborð jarðar miðsóknarhröðun á ferð þeirra um möndulinn . Þessi hröðun er í beinu hlutfalli við fjarlægð hlutarins frá möndlinum . Einnig veldur möndulsnúningur jarðar því að jörðin er ekki alveg kúlulaga , þannig að hlutir á yfirborði nálægt miðbaug eru fjær jarðarmiðju en þeir sem eru við pólana . Þyngdarkraftur frá jörð á hlut við miðbaug er af þeirri ástæðu minni en ef hluturinn væri við annan hvorn pólinn , og hluturinn fellur því með ívið minni hröðun . Breytileiki þyngdarinnar vegna hnattstöðu og hæðar yfir sjó er einfaldur í sniðum og auðvelt að reikna hann út . En frávik frá slíkum útreikningum eru bæði mælanleg og áhugaverð . Þung eða létt jarðlög í nágrenni mælistaðar hafa smávegis áhrif á þau , sömuleiðis aðdráttarafl tungls og sólar , og sjávarföll . Þyngdarmælingar á stórum svæðum eru oft gerðar til að hjálpa til við rannsókn hulinna jarðlaga , meðal annars í leit að olíulindum , og til dæmis við leit að fornum eldstöðvum eða misgengjum sem grafist hafa undir yngri jarðmyndanir . Mælinákvæmni þarf helst að vera um 0,0000001 m / sek / sek eða um einn hundrað milljónasti af mældu gildi hröðunarinnar . Orkustofnun hefur gefið út kort af þyngdarsviðsstyrknum á Íslandi og landgrunninu umhverfis .